Oficialusis leidinys L 315 , 09/12/1999 p. 0001 - 0003



Tarybos reglamentas (Euratomas) Nr. 2587/1999 1999 m. gruodžio 2 d. apibūdinantis investicinius projektus, apie kuriuos reikia pranešti Komisijai pagal Europos atominės energijos bendrijos steigimo sutarties 41 straipsnį EUROPOS SĄJUNGOS TARYBA, atsižvelgdama į Europos atominės energijos bendrijos steigimo sutarties nuostatas, ypač į jos 41 straipsnio 1 dalį, atsižvelgdama į Komisijos pasiūlymą, kadangi: (1) siekiant Sutarties tikslų, privaloma informuoti Komisiją apie investicinius projektus, susijusius su naujais įrenginiais, senos įrangos keitimu arba konversija, kai to imamasi Sutarties II priede išvardytoje pramoninėje veikloje, jeigu tokie projektai pakankamai dideli ir turi tiesioginį poveikį gamybai arba našumui, laikantis branduolinės saugos reikalavimų; (2) pagal Sutarties 40 straipsnį, Komisijai tenka atsakomybė reguliariai skelbti aiškinamąsias programas ir palengvinti koordinuotą šių investicijų plėtrą, taip pat paskelbti savo požiūrį į šias investicijas; (3) investicijos į visą branduolinio kuro ciklą, įskaitant atliekų tvarkymą ir branduolinių objektų eksploatacijos nutraukimą, yra iš esmės būtinos teisingai ir atsakingai branduolinės pramonės veiklai; (4) Reglamente Nr. 4 [1] nustatytos slenkstinės vertės turėtų būti atnaujintos ir pakeistos naujomis slenkstinėmis vertėmis; (5) Reglamentas Nr. 4 turėtų būti panaikintas ir pakeistas šiuo reglamentu, PRIĖMĖ ŠĮ REGLAMENTĄ: 1 straipsnis 1. Asmenys ar įmonės, besiverčiančios Sutarties II priede nurodytomis pramoninės veiklos rūšimis, per Sutarties 42 straipsnyje nustatytą laikotarpį Komisijai praneša apie investicinius projektus, kuriais siekiama: a) sukurti gamybos pajėgumus; b) išlaikyti kiekybinius ir kokybinius gamybos pajėgumus; c) tiesiogiai padidinti gamybos pajėgumus; d) tiesiogiai padidinti našumą; e) pagerinti gamybos kokybę; f) sukurti įrenginius panaudoto kuro arba radioaktyviųjų atliekų tvarkymui, įskaitant jų apdorojimą, laikiną arba galutinį saugojimą ir (arba) laidojimą; kai priede pateiktos lentelės I skiltyje nurodytoje pramoninės veikloje sąnaudos viršija priedo lentelės II skiltyje nurodytą atitinkamą sumą naujiems įrenginiams ir priedo lentelės III skiltyje nurodytą atitinkamą sumą pakeitimams ir konversijoms. 2. Apie įrenginių eksploatacijos nutraukimui skirtus investicinius projektus, kai sąnaudos viršija priedo lentelės III skiltyje nurodytą atitinkamą sumą, pranešama nusiunčiant pranešimą, kuriame nurodomos tik esminės charakteristikos; nereikia taikyti Sutarties 43 straipsnyje nustatytos tvarkos. 3. Apie įrenginių eksploatacijos nutraukimui skirtus investicinius projektus, kai sąnaudos yra mažesnės už priedo lentelės III skiltyje nurodytas slenkstines vertes, pranešama savanoriškai; nereikia taikyti Sutarties 43 straipsnyje nustatytos tvarkos. 4. Apie projektus, skirtus visų tipų branduolinių reaktorių, naudojamų įvairiems tikslams, naujiems įrenginiams ir apie projektus, susijusius su šių įrenginių pakeitimu, modifikavimu, modernizavimu arba galingumo padidinimu, kai sąnaudos yra mažesnės už priedo lentelėje nurodytas slenkstines vertes, galima pranešti savanoriškai paprastu pranešimu, kuriame nurodomos tik jų esminės charakteristikos; nereikia taikyti Sutarties 43 straipsnyje nustatytos tvarkos. 2 straipsnis Siekiant apskaičiuoti 1 straipsnyje nurodytas sąnaudas, atsižvelgiama į visas išlaidas, tiesiogiai susidarančias vykdant investicinius projektus, nepaisant laikotarpio, per kurį tokių išlaidų buvo turėta. 3 straipsnis Pranešimas apie projektus pagal šio reglamento 1 straipsnio 1 dalį apima ir apsiriboja duomenimis, kurie yra būtini Sutarties 43 straipsnyje numatytam aptarimui ir pirmiausia apima visą informaciją, susijusią su: a) produktų arba veiklos rūšimi ir gamybos arba saugojimo pajėgumais; b) bendra išlaidų suma, tiesiogiai priskaičiuojama svarstomam projektui; c) laiko terminu, kurio greičiausiai prireiks projektui įvykdyti; d) perspektyvomis dėl įrenginio aprūpinimo ir veikimo. 4 straipsnis 1958 m. rugsėjo 15 d. Europos atominės energijos bendrijos Tarybos reglamentas Nr. 4 panaikinamas. 5 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas praėjus trims mėnesiams nuo jo įsigaliojimo dienos. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. gruodžio 2 d. Tarybos vardu Pirmininkas E. Tuomioja [1] Reglamentas Nr. 4, apibūdinantis investicinius projektus, apie kuriuos reikia pranešti Komisijai pagal Europos atominės energijos bendrijos steigimo sutarties 41 straipsnį (OL 17, 1958 10 6, p. 417/58). -------------------------------------------------- PRIEDAS LENTELĖ Pastabos dėl lentelės Bet kokio pavidalo branduolinio kuro gamyba (sektorius Nr. 4) apima žaliavos arba specialios daliosios medžiagos cheminį perdirbimą ir konversiją. Nuotekų (atliekų) defluorinimo procesai po sodrinimo siejami su sektoriais Nr. 4, 6, 8 ir 12. Radioaktyviųjų atliekų arba panaudoto kuro apdorojimo, saugojimo arba laidojimo įrenginiai siejami su sektoriumi Nr. 12, netgi jie šie įrenginiai nėra išdėstyti Euratomo sutarties II priede, bet kuriame kitame branduoliniame objekte. (milijonais eurų) | I Sektoriai | II Nauji įrenginiai | III Pakeitimai ir konversijos | 1. Urano ir torio rūdos kasyba | 40 | 20 | 2. Šių rūdų sodrinimas | 40 | 20 | 3. Cheminis urano ir torio koncentratų apdorojimas ir gryninimas | 40 | 20 | 4. Bet kokio pavidalo branduolinio kuro gamyba | 20 | 10 | 5. Branduolinio kuro elementų gamyba | 20 | 10 | 6. Urano heksafluorido gamyba | 20 | 10 | 7. Prisodrinto urano gamyba | 140 | 70 | 8. Apšvitinto branduolinio kuro perdirbimas, siekiant atskirti visas jame esančias medžiagas ar dalį jų | 140 | 70 | 9. Reaktorių lėtiklių gamyba | 40 | 20 | 10. Cirkonio be hafnio priemaišų arba cirkonio junginių be hafnio priemaišų gamyba | 20 | 10 | 11. Visų tipų reaktoriai, naudojami įvairiems tikslams | 100 | 40 | 12. Pramoninio radioaktyviųjų atliekų perdirbimo objektai, įkurti prie vieno ar kelių šiame sąraše nurodytų objektų | 50 | 20 | 13. Pusiau pramoniniai objektai, skirti atlikti parengiamuosius gamyklų, vykdysiančių 3–10 sektoriuose nurodytą veiklą, statybos darbus | 20 | 10 | --------------------------------------------------